આ સાથે જ રાહુલ ગાંધીએ નોટબંધી અને જીએસટીના મામલે પણ નરેન્દ્ર મોદી પર આકરા પ્રહારો કર્યા હતા. તેમણે કહ્યું હતું કે, 'મોદીજીએ જીએસટી નહીં, ગબ્બર સિંહ ટેક્સ લાગુ કર્યો હતો. હવે કોંગ્રેસના દબાવ હેઠળ, જનતાના દબાવ હેઠળ તેમણે 28 ટકાની ચીજો 18 ટકામાં મુકી છે, પરંતુ અમે અહીં નહીં અટકીએ. જ્યાં સુધી જીએસટી ગરીબ જનતા, નાના અને મધ્યમ વેપારી, નાના દુકાનદારો માટેનો ટેક્સ ન બને ત્યાં સુધી કોંગ્રેસ માટે અટકશે નહીં અને સરકાર પર દબાણ કરતી રહેશે. ગુજરાતમાં સૌથી વધુ ભ્રષ્ટાચાર છે, સુરતના વેપારીઓએ મને કહ્યું હતું. આ સાથે જ તેમણે મુખ્યમંત્રી વિજય રૂપાણી પર સેબીએ મુકેલ આરોપો અંગે પણ પ્રહારો કર્યા હતા. રાહુલ ગાંધીએ કહ્યું હતું કે, 'ખાઇશ નહીં ને ખાવા દઇશ નહીં'ની મોદીજીની નીતિ હવે બદલાઇને 'ન બોલીશ, ન બોલવા દઇશ' થઇ ગઇ છે. ચૂંટણી સમયે મોદીજીએ કહ્યું હતું કે તેઓ ચોકીદાર છે, પરંતુ જનતાને લાગી રહ્યું છે કે તમે ભાગીદાર છો. જનતા જાણવા માંગે છે, તમે આ ભ્રષ્ટાચાર અંગે શું માનો છો? 2-3 શબ્દો તો બોલો, નહીં બોલો તો એમ જ લાગશે કે તમે ભાગીદાર છો.'